Kärbis

Kärbis oli vilja, heina, linade jms kuivatamiseks kasutatud kuni 2 meetri pikkune oksatüügastega tugipuu. 19. sajandi teisel poolel hakati oksatüügaste asemel kasutama tapitud pulki.

Kärbised paigaldati kas üksikult või ridade kaupa. Viimasel juhul nimetati püsttoestiku rida, kus kärbised olid omavahel lattidega ühendatud, sardiks. Tapitud pulgad (pikkusega kuni 35 cm) paigaldati tugipuusse ristuvatena, mitmes kõrguses. Kärbised löödi maa sisse umbes poole meetri sügavuselt, et nad raskuse all viltu ei vajuks, ning neile paigaldati kuivatamiseks kooniliselt kuhjatud vilja, heina jne, mis kattis kärbise täielikult. Põhja-Eestis nimetati püramiidjalt paigaldatud vilja- või heinakuhilat samuti kärbiseks. 

Eesti alal võeti 19. sajandi lõpul kärbiste asemel kasutusele muud puitkonstruktsioonid.

Oksatüügastega kärbise järgi on nime saanud rõhtpulkadega kaarsõletüüp kärbissõlg.

Vaata ka
aun
hakk
naber
parmas
rõuguredel
rõuk
sard

 Viited 

Välislingid

Kategooria:Heinategu
Kategooria:Lina töötlemine
Kategooria:Etnograafia